Et herbarium er en samling af pressede og tørrede plantedele eller hele planter. Presning og tørring er en nem og praktisk opbevaringsmetode for planter til støtte for studier i botanik og taksonomi samt til definition af klassifikationer. Tørrede plantedele kan også bruges til anatomiske undersøgelser efter opblødning og hærdning, for eksempel i stærk alkohol. Et herbarium er et uundværligt hjælpemiddel for botaniske amatører og videnskabelige botanikere. Et fyldigt herbarium har betydning for studiet af arternes variationsforhold og for landes og landsdeles plantegeografi. Ligeledes kan et herbarium anvendes i undervisning, når levende materiale ikke kan skaffes til veje.
Verdens første herbarium blev oprettet af Luca Ghini i 1544 i Pisa. Det blev også ham, der kom til at give retningslinjer for, hvordan man kan opbevare planter. Det er ønskeligt, at så mange som muligt af plantens kendetegn er medtaget, såsom blomster, stilke, blade, frø, frugter og rødder. Man gør sig ofte store anstrengelser for at anbringe plantematerialet, så både for- og bagsiden af blade og alle blomstens dele er synlige.
Som alternativ til bevaring af planter i herbarier, kan man i visse tilfælde nøjes med at konservere dem i alkohol. I de senere år er man desuden gået mere og mere over til at lave indsamlinger i form af gode fotografier, optaget på plantens naturlige levested. ("Læs mere..")
